Beurtkrag dalk die komende week opgeskortAndré de Ruyter, hoof van Eskom. (Foto: ANA) Die huidige vlaag van beurtkrag kan dalk so vroeg as volgende week ŉ ding van die verlede wees. Dit volgens André de Ruyter, hoof van Eskom, wat Saterdag die media by die Tutuka-kragstasie in Mpumalanga toegespreek het ná ŉ oorsigbesoek saam met pres. Cyril Ramaphosa. “Teen die einde van die komende week behoort ons beurtkrag op te skort. Ons het ŉ paar groot eenhede wat binnekort na die kragnetwerk gaan terugkeer, so dit is positiewe nuus,” het De Ruyter aan joernaliste gesê. Hy het bygevoeg dat die risiko vir beurtkrag teen einde Julie aansienlik verminder sal word sodra eenheid twee van die Koeberg-kernkragsentrale terug op die netwerk geplaas word. “Sowat 920 MW sal ŉ groot mate van verligting bring.” Nietemin voer De Ruyter aan dat beurtkrag eers eens en vir altyd ŉ ding van die verlede sal wees wanneer Eskom bykomende kapasiteit by die nasionale kragnetwerk kan voeg. “Ons huidige kapasiteit is op hierdie stadium nog baie onbetroubaar en onvoorspelbaar,” sê hy. Suid-Afrikaners het die afgelope paar weke ononderbroke kragonderbrekings ervaar, met die land wat vir die eerste keer in jare fase 6-beurtkrag ingestel het. De Ruyter en Ramaphosa het Saterdag die media toegespreek. (Foto: Kopano Tlape/GCIS) eNCA berig dat Ramaphosa tydens sy oorsigbesoek aan die Tutuka-kragstasie gesê het dat hulle voorts noukeurig aandag gaan gee aan voorvalle van korrupsie. Dié kragstasie het veral die afgelope paar jare gebuk gegaan onder korrupte bedrywighede met onder meer miljoene rand se onderdele en brandstof wat op een stadium hier weggedra is. Die kragstasie het vanjaar ook onder sabotasievoorvalle deurgeloop terwyl hy besig was met voorbereidings om opwekkingseenhede wat onklaar geraak het, weer op dreef te kry. “Dit is algemeen bekend dat ons daarop fokus om diegene wat korrup en bedrieglik is, vas te vat,” het Ramaphosa tydens die mediakonferensie gesê.